Gairės ekonominės veiklos vykdytojams
Naftos produktų (KN 2710) importas pagal Reglamento (ES) Nr. 833/2014 3ma straipsnį

1. Teisinis pagrindas, taikymo sritis ir bendrieji reikalavimai

Šių gairių tikslas – paaiškinti Reglamento (ES) Nr. 833/2014 3ma straipsnio taikymą importuojant į Europos Sąjungą naftos produktus, klasifikuojamus KN kodu 2710.
Gairės parengtos vadovaujantis Reglamentu (ES) Nr. 833/2014, Sąjungos muitinės kodekso 15, 46, 51 ir 188 straipsnių nuostatomis ir Europos Komisijos DUK paskelbtomis gairėmis dėl draudimo importuoti rafinuotus produktus, pagamintus iš rusiškos kilmės žalios naftos („Import ban on refined products obtained from Russian crude oil“;  https://finance.ec.europa.eu/document/download/dc76791c-72aa-4fd5-b82f-ae13a42e93c0_en?filename=faqs-sanctions-russia-oil-import-ban_en.pdf)
Reglamento (ES) Nr. 833/2014 3ma straipsniu draudžiama importuoti į Europos Sąjungą (tiesiogiai ar netiesiogiai) naftos produktus, klasifikuojamus KN kodu 2710, jeigu jie trečiojoje šalyje buvo pagaminti iš rusiškos kilmės žalios naftos (KN kodas 2709 00).
Vadovaujantis Sąjungos muitinės kodekso nuostatomis, importuotojas ir (ar) jo atstovas (muitinės tarpininkas) privalo užtikrinti, kad importuojamos prekės atitiktų Reglamento (ES) Nr. 833/2014 3ma straipsnio reikalavimus, ir pateikti muitinei visą reikalingą informaciją ir dokumentus, leidžiančius nustatyti, ar importuojami naftos produktai nėra pagaminti iš rusiškos kilmės žalios naftos. Šiuos dokumentus privalu: 
· turėti prekių importo metu; 
· pateikti muitinei pareikalavus;
· saugoti ir pateikti vėlesniems muitinės patikrinimams.

2. Kas turi būti pagrįsta importo metu

Importuojant KN kodu 2710 klasifikuojamus naftos produktus, importo metu privaloma pagrįsti žalios naftos (KN kodas 2709), iš kurios buvo pagamintas produktas, kilmę, t. y. turi būti pateiktas žalios naftos kilmę (KN kodas 2709) pagrindžiantis dokumentas, kuriame aiškiai nurodyta žalios naftos kilmės šalis. 
Dėmesio. Galutinio produkto kilmė (KN kodas 2710) ar pareiškimas, kad žalia nafta nėra rusiškos kilmės, nelaikomas pakankamu žalios naftos kilmės pagrindimui.
Reikalavimas taikomas visoms KN kodu 2710 klasifikuojamoms prekėms, nepriklausomai nuo pakuotės dydžio ar tipo (cisternos, konteineriai, mažos pakuotės).

Svarbu
Vadovaujantis Reglamento (ES) Nr. 833/2014 12e str. 1 dalimi, 3ma straipsnyje nustatyti draudimai netaikomi ir įrodymų dėl žalios naftos kilmės nereikia pateikti, jei importuojami produktai klasifikuojami KN 2710 kodu į Europos Sąjungą buvo įvežti ir deklaruoti muitinei iki 2026 m. sausio 20 d. 
Pateikiant šiuos produktus importo formalumams atlikti po 2026 m. sausio 20 d., prekė muitinės deklaracijoje turi būti aprašyta Muitinės departamento prie Lietuvos Respublikos finansų ministerijos generalinio direktoriaus 2024-03-20 įsakymu Nr. 1BE-256 patvirtintų taisyklių 13.8.4. papunktyje „Prekių aprašymas“ (18 05 000 000) nustatyta tvarka. Aprašant prekę būtina nurodyti, kad taikoma išimtis pagal Reglamento (ES) Nr. 833/2014 12e str. 1 dalį ir deklaracijoje įrašyti kodą Y859. Importo formalumams atlikti turi būti pateikti dokumentai, patvirtinantys, kad produktai klasifikuojami KN 2710 kodu buvo įvežti į Europos Sąjungos teritoriją ir deklaruoti muitinei iki 2026 m. sausio 20 d. (pvz., įvežimo metu įforminta muitinės deklaracija).

3. Naftos produktų importas – bendrosios nuostatos

Reglamento (ES) Nr. 833/2014 3ma straipsnyje nustatytas reikalavimas taikomas, jeigu importuojamiems naftos produktams, klasifikuojamiems KN kodu 2710, ir netaikomos:
4 skyriaus nuostatos (naftos produktų importas iš grynųjų (net) žalios naftos eksportuotojų šalių),
5 skyriaus nuostatos (naftos produktų importas iš partnerių šalių),
6 skyriaus nuostatos (naftos produktai, kurių sudėtyje nėra žalios naftos) nuostatos.
Tuomet importo metu importuojamiems naftos produktams, klasifikuojamiems KN kodu 2710, privaloma pagrįsti žalios naftos (KN kodas 2709), iš kurios buvo pagaminti importuojami naftos produktai, kilmę, siekiant nustatyti, ar šie naftos produktai nebuvo pagaminti iš rusiškos kilmės žalios naftos.
Importo deklaracija – importo deklaracijos skiltyje „Papildoma nuoroda“ turi būti nurodomas kodas Y695.

Dokumentai ir informacija
Importuotojas ir (ar) muitinės tarpininkas privalo turėti ir muitinei pareikalavus pateikti dokumentus, pagrindžiančius žalios naftos, naudotos importuojamų naftos produktų gamybai, kilmę. 

Galimi dokumentų pavyzdžiai (sąrašas nėra baigtinis):
· komerciniai dokumentai (sąskaitos faktūros, pirkimo–pardavimo sutartys);
· techninė produkto informacija ir gamybos aprašymai;
· dokumentai, susiję su pramoniniu perdirbimo procesu;
· dokumentai apie žalios naftos įsigijimą ir jos kilmę;
· muitinės deklaracijos, pateiktos trečiosiose šalyse;
· kilmės ir tarifinės klasifikacijos dokumentai, išduoti trečiosiose šalyse.

Šie dokumentai turi:
· aiškiai nurodyti konkrečią žalios naftos kilmės šalį;
· būti susieti su konkrečia importo deklaracijoje nurodyta preke;
· sudaryti galimybę objektyviai įvertinti tiekimo ir (ar) gamybos grandinę.

Netinkamais įrodymais pagal Reglamento (ES) Nr. 833/2014 3ma straipsnį laikomi:
· vien tik pareiškimas, kad žalia nafta nėra rusiškos kilmės;
· dokumentai, kuriuose nenurodyta konkreti žalios naftos kilmės šalis;
· dokumentai, kurie nėra susieti su konkrečia importuojama preke;
· masės balanso (mass-balancing) metodai, kai rusiškos kilmės žalia nafta maišoma su nerusiškos kilmės žalia nafta, o galutinio produkto kilmė nustatoma tik apskaitoje proporcingai skirtingos kilmės naftos kiekiams.

Be dokumentų, pagrindžiančių žalios naftos kilmę, importuotojas ir (ar) muitinės tarpininkas turi turėti informaciją apie importuojamo naftos produkto (KN kodas 2710) gamintoją ir gamybos vietą (naftos perdirbimo gamyklą). Muitinė, atlikdama muitinį tikrinimą ar vertindama pateiktų dokumentų patikimumą, gali reikalauti pateikti informaciją apie gamintoją. 
Pateikiamų dokumentų autentiškumas ir patikimumas
Muitinė, vertindama pateiktus dokumentus ir informaciją, turi teisę vertinti jų autentiškumą, patikimumą, turinio nuoseklumą ir atitiktį faktinėms aplinkybėms, vadovaudamasi Sąjungos muitinės kodekso ir Reglamento (ES) Nr. 833/2014 nuostatomis.
Dėmesio.
Kadangi muitinės pareigūnas, teisės aktų nustatyta tvarka, gali pareikalauti deklaraciją papildančių dokumentų vertimo į lietuvių kalbą, importuotojas dokumentų vertimu į lietuvių kalbą turi pasirūpinti iš anksto. Vertimas turi būti patvirtintas jį atlikusio asmens  parašu, įrašant to asmens vardą, pavardę.
Dokumentai, teikiami įmonės vardu, turi būti sudaryti ir pasirašyti asmens, turinčio teisę veikti įmonės vardu. Paprastai tokie dokumentai turi būti pasirašyti įmonės vadovo. Jeigu dokumentus pasirašo kitas asmuo, turi būti pateiktas galiojantis įgaliojimas ar kitas dokumentas (pvz., pareigybės aprašymas), patvirtinantis to asmens teisę veikti įmonės vardu ir teikti šią informaciją muitinei.
Dokumentuose turi būti aiškiai nurodyti:
· dokumentą pasirašiusio asmens vardas, pavardė ir pareigos;
· dokumento sudarymo data;
· dokumentą išdavusi ar sudariusi įmonė.
Jeigu pateikiami dokumentų nuorašai ar kopijos ir kyla pagrįstų abejonių dėl jų autentiškumo, muitinė turi teisę reikalauti pateikti dokumentų originalus arba elektroninius dokumentus, pasirašytus patikrinamu elektroniniu parašu.
Dokumentai ar informacija, kurie:
· turi akivaizdžių trūkumų ar neatitikimų;
· neleidžia identifikuoti dokumentą pasirašiusio asmens;
· yra pasirašyti asmens, neturinčio teisės veikti įmonės vardu;
· turi nepatikrinamą parašą ar antspaudą ar kelia pagrįstų abejonių dėl autentiškumo;
· kurių turinys neatitinka kitų pateiktų dokumentų ar faktinių aplinkybių,
gali būti nepripažinti patikimais ir tinkamais įrodymais Reglamento (ES) Nr. 833/2014 3ma straipsnio reikalavimų laikymuisi pagrįsti.
Tokiais atvejais muitinė, siekdama pašalinti nustatytus trūkumus ar abejones, gali reikalauti pateikti papildomus dokumentus ar informaciją. Jeigu pateikus papildomus dokumentus ar informaciją nepavyksta pagrįsti Reglamento (ES) Nr. 833/2014 3ma straipsnio reikalavimų laikymosi, muitinė, vadovaudamasi to paties reglamento 12e straipsnio 3 dalimi, neleidžia išleisti prekių.

Muitinis tikrinimas
Vadovaudamasi Sąjungos muitinės kodekso nuostatomis ir atsižvelgdama į rizikas, muitinė turi teisę tikrinti prekių deklaravimo ir muitinio įforminimo metu pateiktą informaciją ir dokumentus, reikalauti pateikti papildomus dokumentus, taip pat atlikti vėlesnius patikrinimus po muitinio įforminimo.
Tokiais atvejais importuotojas ir (ar) muitinės tarpininkas privalo pateikti muitinei dokumentus ir informaciją, reikalingus žalios naftos kilmei ir deklaruotos informacijos teisingumui pagrįsti.
Jeigu įvertinus pateiktus dokumentus ir informaciją muitinei išlieka pagrįstų abejonių dėl Reglamento (ES) Nr. 833/2014 3ma straipsnio reikalavimų laikymosi ar galimo sankcijų apėjimo, muitinė, vadovaudamasi to paties reglamento 12e straipsnio 3 dalimi, neleidžia išleisti prekių.

4. Naftos produktų importas iš grynųjų (net) žalios naftos eksportuotojų šalių

Naftos produktai, importuojami iš trečiosios šalies, kuri praėjusiais kalendoriniais metais buvo grynoji (net) žalios naftos eksportuotoja, laikomi pagamintais iš tos šalies vietinės žalios naftos. Ši nuostata taikoma tik tais atvejais, kai naftos produktų išsiuntimo šalis ir kilmės šalis yra ta pati grynoji (net) žalios naftos eksportuotoja šalis.

Aktualus grynųjų (net) žalios naftos eksportuotojų šalių sąrašas skelbiamas Europos Komisijos DUK, 4 klausime: https://finance.ec.europa.eu/document/download/dc76791c-72aa-4fd5-b82f-ae13a42e93c0_en?filename=faqs-sanctions-russia-oil-import-ban_en.pdf&utm_source=chatgpt.com
Pastaba. Grynųjų (net) žalios naftos eksportuotojų šalių sąrašas gali būti atnaujinamas. Importuotojai, prieš pateikdami importo deklaraciją, privalo įsitikinti, kad šalis, iš kurios importuojami naftos produktai, yra įtraukta į tuo metu galiojantį Europos Komisijos DUK sąrašą.

Importo deklaracija
Kai importuojami naftos produktai, kurių išsiuntimo šalis ir kilmės šalis yra ta pati grynoji (net) žalios naftos eksportuotoja šalis, importo deklaracijos skiltyje „Papildoma nuoroda“ turi būti nurodomas kodas Y693.
Nurodant importo deklaracijoje kodą Y693, dokumentai, pagrindžiantys žalios naftos kilmę, neprivalo būti pateikiami kartu su deklaracija.
Nepaisant taikomos nuostatos, importuotojas ir (ar) muitinės tarpininkas privalo turėti ir saugoti dokumentus, pagrindžiančius žalios naftos, naudotos naftos produkto gamybai, kilmę, kaip nurodyta 3 skyriuje.
Dokumentai turi būti:
· susieti su konkrečia importo deklaracijoje nurodyta preke;
· prieinami vėlesniems muitinės patikrinimams.

Muitinis tikrinimas
Nors naftos produktams iš grynųjų (net) žalios naftos eksportuotojų šalių taikoma prezumpcija dėl vietinės žalios naftos naudojimo, muitinės teisė atlikti muitinį tikrinimą nėra ribojama. Vadovaudamasi Sąjungos muitinės kodekso nuostatomis ir atsižvelgdama į rizikas, muitinė turi teisę tikrinti prekių deklaravimo ir muitinio įforminimo metu pateiktą informaciją ir dokumentus, reikalauti pateikti papildomus dokumentus, taip pat atlikti vėlesnius patikrinimus po muitinio įforminimo. Tokiais atvejais importuotojas ir (ar) muitinės tarpininkas privalo pateikti muitinei dokumentus, pagrindžiančius žalios naftos, naudotos naftos produkto gamybai, kilmę, kaip nurodyta 3 skyriuje.
Nuostata dėl vietinės žalios naftos naudojimo neatleidžia asmens nuo pareigos turėti, saugoti ir pateikti dokumentus ir neapriboja muitinės teisės vykdyti muitinę kontrolę, kaip to reikalaujama pagal Reglamento (ES) Nr. 833/2014 3ma straipsnį ir Sąjungos muitinės kodekso nuostatas.
Jeigu įvertinus pateiktus dokumentus ir informaciją muitinei išlieka pagrįstų abejonių dėl Reglamento (ES) Nr. 833/2014 3ma straipsnio reikalavimų laikymosi ar galimo sankcijų apėjimo, muitinė, vadovaudamasi to paties reglamento 12e straipsnio 3 dalimi, neleidžia išleisti prekių.

5. Naftos produktų importas iš šalių partnerių

Kai naftos produktai, klasifikuojami KN kodu 2710, importuojami iš šalies partnerės, nereikalaujama pateikti dokumentų, pagrindžiančių žalios naftos kilmę, iš kurios buvo pagamintas naftos produktas. 
Šalies partnerės nuostata taikoma tik tais atvejais, kai prekių išsiuntimo šalis yra šalis partnerė. Jei naftos produktai išsiunčiami iš kitos šalies, taikomos 3 skyriaus nuostatos, nepriklausomai nuo deklaruojamos prekių kilmės. 
Pagal Reglamento (ES) Nr. 833/2014 priedą LI šalys partnerių yra šios:
· Australija
· Kanada
· Japonija
· Naujoji Zelandija
· Norvegija
· Šveicarija
· Jungtinė Karalystė
· Jungtinės Amerikos Valstijos

DĖMESIO. Šalių Partnerių sąrašas, nurodytas Reglamento (ES) Nr. 833/2014 priede LI, gali būti keičiamas, todėl importuotojai, prieš pateikdami importo deklaraciją, privalo įsitikinti, kad prekių išsiuntimo šalis yra įtraukta į tuo metu galiojantį šalių partnerių sąrašą.

Importo deklaracija
Kai KN kodu 2710 klasifikuojamų naftos produktų išsiuntimo šalis yra viena iš pirmiau nurodytų šalių partnerių, importo deklaracijos skiltyje „Papildoma nuoroda“ turi būti nurodomas kodas Y694. Nurodant importo deklaracijoje kodą Y694, dokumentai, pagrindžiantys žalios naftos kilmę, neprivalo būti pateikiami kartu su deklaracija.

Muitinis tikrinimas
Nors importuojant naftos produktus iš šalių partnerių netaikomas reikalavimas pateikti žalios naftos kilmę pagrindžiančius dokumentus, muitinės teisė atlikti muitinį tikrinimą nėra ribojama. Vadovaudamasi Sąjungos muitinės kodekso nuostatomis, muitinė turi teisę tikrinti prekių deklaravimo ir muitinio įforminimo metu pateiktą informaciją, taip pat atlikti vėlesnius patikrinimus po muitinio įforminimo.
Taikant šalių partnerių nuostatą, importuotojo nereikalaujama turėti ir saugoti dokumentų, pagrindžiančių žalios naftos kilmę, tačiau jis privalo turėti ir saugoti dokumentus, pagrindžiančius prekių išsiuntimą iš partnerių šalies ir deklaracijoje nurodytos informacijos teisingumą.
Jeigu įvertinus pateiktus dokumentus ir informaciją muitinei išlieka pagrįstų abejonių dėl Reglamento (ES) Nr. 833/2014 3ma straipsnio reikalavimų laikymosi ar galimo sankcijų apėjimo, muitinė, vadovaudamasi to paties reglamento 12e straipsnio 3 dalimi, neleidžia išleisti prekių.

6. Naftos produktai, kurių gamybai nebuvo naudota žalia nafta
Jeigu importuojami naftos produktai, klasifikuojami KN kodu 2710, kurių gamybai nebuvo naudota žalia nafta (KN kodas 2709), importuotojas privalo turėti dokumentus, patvirtinančius gamyboje naudotas žaliavas ir (ar) gamybos procesą, leidžiančius objektyviai nustatyti, kad žalia nafta gamyboje nebuvo naudojama.
Tokiais atvejais netaikomas reikalavimas pagrįsti žalios naftos kilmę, tačiau importuotojas privalo turėti ir saugoti dokumentus, kurie aiškiai ir objektyviai patvirtintų, kad gaminant importuojamas prekes žalia nafta nenaudota.
Galimi dokumentų pavyzdžiai:
· dokumentai, apibūdinantys gamyboje naudotas žaliavas (pvz., gamybos proceso aprašymai, žaliavų specifikacijos);
· techninės specifikacijos ir produkto aprašymai, jeigu iš jų galima nustatyti, kad žalia nafta (KN kodas 2709) gamyboje nebuvo naudojama;
· gamintojo patvirtinimai, kuriuose aiškiai nurodytos gamyboje naudotos žaliavos ir gamybos procesas;
· tvarumo sertifikatai (pvz., ISCC ar kiti lygiaverčiai sertifikatai biokuro atveju), patvirtinantys alternatyvių (ne iš žalios naftos) žaliavų naudojimą;
· kiti dokumentai, kurie objektyviai patvirtina gamyboje naudotas žaliavas ir (ar) gamybos procesą.

Importo deklaracija
Importuojant naftos produktus, kurių sudėtyje nėra žalios naftos, importo deklaracijos skiltyje „Papildoma nuoroda“ turi būti nurodomas kodas Y695.

Muitinis tikrinimas
Dokumentai, patvirtinantys, kad prekėse nėra žalios naftos, turėtų būti importo formalumų atlikimo metu, saugomi ir pateikiami muitinei pareikalavus, taip pat prieinami vėlesniems muitinės patikrinimams.
Vadovaudamasi Sąjungos muitinės kodekso nuostatomis, muitinė turi teisę tikrinti prekių deklaravimo ir muitinio įforminimo metu pateiktą informaciją, taip pat atlikti vėlesnius patikrinimus po muitinio įforminimo. 
Jeigu pateikti dokumentai nepakankamai pagrindžia, kad prekėse nėra žalios naftos, muitinė gali taikyti 3 skyriaus nuostatas ir reikalauti pateikti dokumentus, pagrindžiančius žalios naftos kilmę.
Jeigu įvertinus pateiktus dokumentus ir informaciją muitinei išlieka pagrįstų abejonių dėl Reglamento (ES) Nr. 833/2014 3ma straipsnio reikalavimų laikymosi ar galimo sankcijų apėjimo, muitinė, vadovaudamasi to paties reglamento 12e straipsnio 3 dalimi, neleidžia išleisti prekių.

Baigiamosios nuostatos
Šios gairės yra praktinio pobūdžio paaiškinimas, skirtas padėti ekonominės veiklos vykdytojams ir muitinės tarpininkams pasirengti Reglamento (ES) Nr. 833/2014 3ma straipsnio taikymui. Gairės nėra teisės aktas, o jose pateikiami dokumentų pavyzdžiai ir paaiškinimai nėra baigtiniai – kiekvienu konkrečiu atveju, atsižvelgiant į prekių pobūdį, tiekimo grandinės ypatumus ir kitas faktines aplinkybes, gali būti teikiami ir kiti, lygiaverčiai dokumentai.
Galutinį sprendimą kiekvienu konkrečiu atveju priima muitinės pareigūnas, atliekantis muitinį tikrinimą, atsižvelgdamas į faktines aplinkybes, pateiktus dokumentus ir rizikos vertinimo rezultatus.


